b'\n_START_ARTICLE_\nRaikerso sala\n_START_PARAGRAPH_\nRaikerso sala  (angl. Rikers Island) \xe2\x80\x93 kal\xc4\x97jimas-sala Niujorke, Ryt\xc5\xb3 up\xc4\x97s s\xc4\x85siauryje, tarp Kvinso ir Bronkso rajon\xc5\xb3. Atstumas iki kito kranto yra 80 m (iki La Guardijos oro uosto kilimo ir t\xc5\xabpimo tako kra\xc5\xa1to). Sala pailgos formos, nukreipta i\xc5\xa1 \xc5\xa1iaur\xc4\x97s vakar\xc5\xb3 \xc4\xaf pietry\xc4\x8dius, apie 2\xc3\x971 km dyd\xc5\xbeio. Vis\xc4\x85 sal\xc4\x85 u\xc5\xbeima kal\xc4\x97jimo \xc4\xafstaig\xc5\xb3 kompleksas. Vienintelis sausumos ry\xc5\xa1ys su \xc5\xbeemynu yra Raikerso salos tiltas, atidarytas 1966 m. Prie\xc5\xa1 tai sal\xc4\x85 buvo galima pasiekti tik vandeniu._NEWLINE_Pagal 2009 m. gyventoj\xc5\xb3 sura\xc5\xa1ym\xc4\x85, saloje buvo 11 350 nuolatini\xc5\xb3 gyventoj\xc5\xb3 (kuri\xc5\xb3 dauguma \xe2\x80\x93 kaliniai). Tuo pa\xc4\x8diu metu salos infrastrukt\xc5\xabra yra pritaikyta 14 000 kalini\xc5\xb3, 7000 teis\xc4\x97saugos pareig\xc5\xabn\xc5\xb3 ir 1 500 civili\xc5\xb3 asmen\xc5\xb3. Vienu metu darbo valandomis saloje b\xc5\xabna vidutini\xc5\xa1kai apie 20 000 \xc5\xbemoni\xc5\xb3. Raikersas yra viena did\xc5\xbeiausi\xc5\xb3 pataisos kolonij\xc5\xb3 pasaulyje._NEWLINE_Iki 1954 m. salos plotas buvo 0,36 km\xc2\xb2, ta\xc4\x8diau po to prad\xc4\x97tas sistemingas jos pl\xc4\x97timas vykdant \xc5\xbeem\xc4\x97s pylimo darbus ir iki 2011 m. jos plotas jau buvo beveik 1,7 km\xc2\xb2.\n_START_SECTION_\nIstorija\n_START_PARAGRAPH_\nSala savo pavadinim\xc4\x85 gavo nuo Abraham Rycken vardo \xe2\x80\x93 oland\xc5\xb3 naujakurio, atvykusio \xc4\xaf Long Ailand\xc4\x85 1638 m. Jo palikuonims sala priklaus\xc4\x97 iki 1884 m., kai ji buvo parduota valstybei u\xc5\xbe 180 000 doleri\xc5\xb3. Nuo tada (i\xc5\xa1 prad\xc5\xbei\xc5\xb3 kaip pagalbin\xc4\x97 tiekimo \xc4\xafstaiga gretimam kal\xc4\x97jimui) iki \xc5\xa1iol sala buvo naudojama kaip kal\xc4\x97jimas._NEWLINE_Pilietinio karo metu saloje buvo \xc4\xafsik\xc5\xabr\xc4\x99s karini\xc5\xb3 mokym\xc5\xb3 poligonas._NEWLINE_Nuo 1884 m. saloje buvo prad\xc4\x97ta kurti \xc5\xabkius, skirtus apr\xc5\xabpinti maistu kalinius, laikomus netoliese esan\xc4\x8dioje Blekvelo saloje (dabar Ruzvelto sala). 1932 m. buvo atidarytas kal\xc4\x97jimas, \xc4\xaf kur\xc4\xaf dauguma kalini\xc5\xb3 buvo perkelti i\xc5\xa1 Blekvelo, kurio kal\xc4\x97jimo \xc4\xafrenginiai tuo metu buvo gan\xc4\x97tinai pasen\xc4\x99.\n_START_SECTION_\nKal\xc4\x97jimas\n_START_PARAGRAPH_\nRaikerse yra de\xc5\xa1imt atskir\xc5\xb3 kal\xc4\x97jim\xc5\xb3. \xc5\xa0iame komplekse, be kalini\xc5\xb3 laikymo patalp\xc5\xb3, yra mokyklos, \xc5\xbeaidim\xc5\xb3 aik\xc5\xa1tel\xc4\x97s, koply\xc4\x8dios, sporto sal\xc4\x97s, parduotuv\xc4\x97s, kirpyklos, kepykla, elektrin\xc4\x97, autobus\xc5\xb3 parkas, automobili\xc5\xb3 plovyklos._NEWLINE_Kal\xc4\x97jimo perpildymo metu kai kurie kaliniai buvo laikomi specialioje 800 viet\xc5\xb3 bar\xc5\xbeoje, \xc4\xafrengtoje 1992 m. Nuo 1970 iki 2005 m. kal\xc4\x97jime buvo atskiri blokai, skirti netradicin\xc4\x97s seksualin\xc4\x97s orientacijos kaliniams, ta\xc4\x8diau j\xc5\xb3 v\xc4\x97liau atsisakyta, siekiant \xe2\x80\x9esustiprinti saugum\xc4\x85\xe2\x80\x9c._NEWLINE_Nuo 1965 m. pagrindin\xc4\x97je kal\xc4\x97jim\xc5\xb3 komplekso valgykloje matomiausioje vietoje buvo pakabintas Salvadoro Dali pie\xc5\xa1inys (be pavadinimo), kur\xc4\xaf dailininkas suk\xc5\xabr\xc4\x97 kaip atsipra\xc5\xa1ym\xc4\x85 kaliniams u\xc5\xbe negal\xc4\x97jim\xc4\x85 d\xc4\x97l ligos j\xc5\xb3 aplankyti ir pravesti dail\xc4\x97s pamok\xc4\x85, kaip buvo \xc5\xbead\xc4\x97j\xc4\x99s. 1981 m. k\xc5\xabrinys buvo perkeltas \xc4\xaf vestibiul\xc4\xaf \xe2\x80\x9esaugumo sumetimais\xe2\x80\x9c, o 2003 m. jis buvo pakeistas kopija, nes originalas buvo pavogtas. \xc5\xa0iuo atveju buvo apkaltinti keturi \xc4\xafstaigos darbuotojai. Nepaisant to, kad trys i\xc5\xa1 j\xc5\xb3 pripa\xc5\xbeino kalt\xc4\x99, o ketvirtasis buvo i\xc5\xa1teisintas, originalas taip ir nebuvo surastas._NEWLINE_Buvo pavie\xc5\xa1inti keli skandalai d\xc4\x97l \xc5\xbeiauraus kal\xc4\x97jimo darbuotoj\xc5\xb3 elgesio su kaliniais, sulauk\xc4\x99 didelio visuomen\xc4\x97s pasmerkimo.'